IZVEDBENA UREDBA KOMISIJE (EU) 2021/622

z dne 15. aprila 2021

o določitvi izvedbenih tehničnih standardov za uporabo Direktive 2014/59/EU Evropskega parlamenta in Sveta v zvezi z enotnimi predlogami za poročanje, navodili in metodologijo za poročanje o minimalni zahtevi glede kapitala in kvalificiranih obveznosti

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/59/EU Evropskega parlamenta in Sveta z dne 15. maja 2014 o vzpostavitvi okvira za sanacijo ter reševanje kreditnih institucij in investicijskih podjetij ter o spremembi Šeste direktive Sveta 82/891/EGS ter direktiv 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EU, 2012/30/EU in 2013/36/EU in uredb (EU) št. 1093/2010 ter (EU) št. 648/2012 Evropskega parlamenta in Sveta (1) in zlasti tretjega pododstavka člena 45j(2) Direktive,

ob upoštevanju naslednjega:

(1) Organom za reševanje je bila zaupana naloga, da določijo minimalne zahteve glede kapitala in kvalificiranih obveznosti (MREL) v skladu z zahtevami in postopki iz členov 45 do 45i Direktive 2014/59/EU. Da bi pomagali Evropskemu bančnemu organu (EBA) pri spodbujanju usklajevanja določanja minimalne zahteve glede kapitala in kvalificiranih obveznosti po Uniji, morajo organi za reševanje v skladu s členom 45j navedene direktive EBA ob usklajevanju s pristojnimi organi obvestiti o minimalni zahtevi glede kapitala in kvalificiranih obveznosti, ki so jo določili.

(2) Izvedbena uredba Komisije (EU) 2018/308 (2) določa oblike in predloge, na podlagi katerih organi za reševanje EBA posredujejo informacije v zvezi s svojimi odločitvami o določitvi minimalne zahteve glede kapitala in kvalificiranih obveznosti. Od sprejetja navedene izvedbene uredbe so bile zahteve glede sposobnosti za pokrivanje izgub in dokapitalizacijo ter zlasti značilnosti in metodologije določanja minimalne zahteve glede kapitala in kvalificiranih obveznosti za kreditne institucije in investicijska podjetja iz Direktive 2014/59/EU spremenjene in podrobneje opredeljene v Direktivi (EU) 2019/879 Evropskega parlamenta in Sveta (3).

(3) Da se EBA olajša spremljanje odločitev o minimalni zahtevi glede kapitala in kvalificiranih obveznosti ter da se zagotovi smiselna ocena usklajevanja določanja minimalne zahteve glede kapitala in kvalificiranih obveznosti po vsej Uniji, bi bilo treba oblike in predloge, določene za opredelitev in pošiljanje informacij o minimalni zahtevi glede kapitala in kvalificiranih obveznosti s strani organov za reševanje EBA, prilagoditi tako, da bodo odražale spremembe Direktive 2014/59/EU, zlasti v zvezi z ravnmi podrejenosti MREL in minimalno zahtevo glede kapitala in kvalificiranih obveznosti, ki se uporablja za subjekte, ki sami niso subjekti v postopku reševanja.

(4) V zvezi s skupinami, za katere velja minimalna zahteva glede kapitala in kvalificiranih obveznosti na konsolidirani podlagi, je treba pojasniti, kateri organ za reševanje bi moral informacije o minimalni zahtevi glede kapitala in kvalificiranih obveznosti posredovati EBA. Zato bi morali organi za reševanje, odgovorni za podrejene družbe skupine, ob usklajevanju s pristojnimi organi obvestiti EBA o minimalni zahtevi glede kapitala in kvalificiranih obveznosti, ki je bila določena za vsako institucijo pod njihovo jurisdikcijo. Te informacije bi morale vključevati minimalno zahtevo glede kapitala in kvalificiranih obveznosti, določeno na podlagi skupne odločitve, ki so jo sprejeli organ za reševanje subjekta v postopku reševanja, organ za reševanje, pristojen na ravni skupine, če se razlikuje od prvega, in organ za reševanje, odgovoren za podrejeno družbo na posamični podlagi. Če se skupna odločitev ne sprejme, bi morale navedene informacije vključevati tudi odločitve o določitvi minimalne zahteve glede kapitala in kvalificiranih obveznosti, ki jih sprejme organ za reševanje podrejene družbe v skladu z odločitvijo, ki jo EBA lahko sprejme v skladu s členom 19 Uredbe (EU) št. 1093/2010 Evropskega parlamenta in Sveta (4), kadar je to ustrezno.

(5) Da bi spodbujali usklajevanje praks glede odločitev o minimalni zahtevi glede kapitala in kvalificiranih obveznosti ter okrepili vlogo EBA pri spremljanju, bi bilo treba uskladiti obdobja poročanja in datume predložitve informacij za polno in poenostavljeno poročanje s strani organov za reševanje EBA.

(6) Za izboljšanje kakovosti podatkov in zagotovitev primerljivosti bi morali biti podatki, določeni v predlogah za poročanje, skladni z enotnim modelom podatkovnih točk, kot je praksa pri nadzorniškem poročanju. Enotni model podatkovnih točk bi moral biti sestavljen iz strukturne predstavitve podatkov, opredeliti vse relevantne poslovne koncepte za enotno poročanje o odločitvah o minimalni zahtevi glede kapitala in kvalificiranih obveznosti ter vsebovati vse zadevne specifikacije, ki so potrebne za nadaljnji razvoj enotnih informacijskih rešitev za poročanje. Iz istega razloga bi bilo treba v sistemu EBA za poročanje (EUCLID) določiti obliko izmenjave podatkov.

(7) Za zagotovitev kakovosti, doslednosti in točnosti sporočenih podatkov bi morala za podatke veljati skupna pravila za validacijo.

(8) Glede na obseg potrebnih sprememb Izvedbene uredbe (EU) 2018/308, je zaradi jasnosti, preglednosti in pravne varnosti primerno razveljaviti navedeno izvedbeno uredbo in jo nadomestiti z novo izvedbeno uredbo.

(9) Ta uredba temelji na osnutku izvedbenih tehničnih standardov, ki ga je EBA predložil Komisiji.

(10) EBA je opravil odprta javna posvetovanja o osnutku izvedbenih tehničnih standardov, na katerem temelji ta uredba, analiziral morebitne z njim povezane stroške in koristi ter zaprosil za nasvet interesno skupino za bančništvo, ustanovljeno v skladu s členom 37 Uredbe (EU) št. 1093/2010 –

SPREJELA NASLEDNJO UREDBO:

Člen 1 Informacije, ki se pošljejo EBA Organi za reševanje ob usklajevanju s pristojnimi organi EBA pošljejo informacije, določene v predlogah iz prilog I in II k tej uredbi, v zvezi z določitvijo minimalne zahteve glede kapitala in kvalificiranih obveznosti v skladu s členi 45 do 45h in členom 45m Direktive 2014/59/EU.

Člen 2 Poenostavljene zahteve glede poročanja za institucije, za katere veljajo opustitve, in za institucije, pri katerih je znesek za dokapitalizacijo enak nič 1. Za institucije, za katere je bila uporaba minimalne zahteve glede kapitala in kvalificiranih obveznosti opuščena v skladu s členom 45f(3), členom 45f(4) ali členom 45g Direktive 2014/59/EU, organi za reševanje EBA pošljejo samo informacije, določene v stolpcih 0010 do 0100 in 0270 Priloge I k tej uredbi. 2. Za institucije, za katere je znesek za dokapitalizacijo, določen v skladu s členom 45c(2) Direktive 2014/59/EU, enak nič in kadar se znesek za pokrivanje izgub ne prilagodi v skladu z navedenim odstavkom, organi za reševanje EBA pošljejo samo informacije, določene v stolpcih 0010 do 0080 in 0270 Priloge I k tej uredbi.

Člen 3 Organ poročanja in informacije, ki se sporočijo za skupine Za skupine, za katere velja minimalna zahteva glede kapitala in kvalificiranih obveznosti na konsolidirani podlagi v skladu s členom 45e, tretjim pododstavkom člena 45f(1) in členom 45f(4)(b) Direktive 2014/59/EU, informacije iz členov 1 in 2 predložijo naslednji organi in na naslednji način: (a) organ za reševanje, pristojen na ravni skupine, ob uskladitvi z nadzornim organom na ravni skupine obvesti EBA o minimalni zahtevi glede kapitala in kvalificiranih obveznosti nadrejene družbe v Uniji, določeni na konsolidirani podlagi; (b) organi za reševanje, ki sprejmejo odločitve o določitvi minimalne zahteve glede kapitala in kvalificiranih obveznosti, ob uskladitvi s pristojnim organom obvestijo EBA o minimalni zahtevi glede kapitala in kvalificiranih obveznosti, ki se uporablja za podrejene družbe v skupini pod njihovo jurisdikcijo na konsolidirani ravni skupine v postopku reševanja in na posamični podlagi, kot je ustrezno.

Člen 4 Obdobja poročanja in datumi predložitve Organi za reševanje informacije iz členov 1 in 2 v zvezi z minimalno zahtevo glede kapitala in kvalificiranih obveznosti, ki se uporablja od 1. maja vsakega leta, pošljejo do 31. maja navedenega leta.

Člen 5 Oblike izmenjave podatkov in informacije, ki se priložijo predloženim podatkom 1. Organi za reševanje predložijo informacije iz členov 1 in 2 v obliki izmenjave podatkov ter v skladu s tehničnimi specifikacijami in predstavitvami sistema EBA za poročanje (EUCLID). 2. Organi za reševanje pri predložitvi informacij iz členov 1 in 2 upoštevajo opredelitve podatkovnih točk modela podatkovnih točk in pravila za validacijo iz Priloge III ter naslednje specifikacije: (a) informacije, ki niso zahtevane ali relevantne, se ne vključijo v predložene podatke; (b) numerične vrednosti se predložijo, kot sledi: (i) podatkovne točke podatkov vrste „monetarno“ se poročajo z najmanjšim ekvivalentom natančnosti na tisoč enot; (ii) podatkovne točke podatkov vrste „odstotek“ se izrazijo na enoto z najmanjšim ekvivalentom natančnosti na štiri decimalna mesta; (iii) podatkovne točke podatkov vrste „celo število“ se poročajo brez decimalnih mest in z ekvivalentom natančnosti na enoto; (c) institucije, zavarovalnice in pravne osebe se identificirajo z identifikatorjem pravnih subjektov (LEI), če je na voljo.

Člen 6 Razveljavitev Izvedbena uredba (EU) 2018/308 se razveljavi.

Člen 7 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 15. aprila 2021 Za Komisijo predsednica Ursula VON DER LEYEN

(1) UL L 173, 12.6.2014, str. 190.

(2) Izvedbena uredba Komisije (EU) 2018/308 z dne 1. marca 2018 o določitvi izvedbenih tehničnih standardov za Direktivo 2014/59/EU Evropskega parlamenta in Sveta glede oblik, predlog in opredelitev, na podlagi katerih organi za reševanje zbirajo informacije o minimalni zahtevi glede kapitala in kvalificiranih obveznosti, ter jih pošiljajo Evropskemu bančnemu organu (UL L 60, 2.3.2018, str. 7).

(3) Direktiva (EU) 2019/879 Evropskega parlamenta in Sveta z dne 20. maja 2019 o spremembi Direktive 2014/59/EU glede sposobnosti kreditnih institucij in investicijskih podjetij za pokrivanje izgub in dokapitalizacijo ter Direktive 98/26/ES (UL L 150, 7.6.2019, str. 296).

(4) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).